CELEX: 32020D2060
Language: el
Date: 2020-12-07 00:00:00
Title: Απόφαση (ΕΕ) 2020/2060 του Συμβουλίου της 7ης Δεκεμβρίου 2020 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που έχει συσταθεί βάσει της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά την τροποποίηση της συμφωνίας ώστε να ληφθεί υπόψη η προσχώρηση του Ανεξάρτητου Κράτους της Σαμόα και των Νήσων Σολομώντος

15.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 424/23
               
            
         ΑΠΟΦΑΣΗ (ΕΕ) 2020/2060 ΤΟΥ ΣΥΜΒΟΥΛΙΟΥ
         της 7ης Δεκεμβρίου 2020
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που έχει συσταθεί βάσει της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά την τροποποίηση της συμφωνίας ώστε να ληφθεί υπόψη η προσχώρηση του Ανεξάρτητου Κράτους της Σαμόα και των Νήσων Σολομώντος
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (1) («συμφωνία»), η οποία θεσπίζει πλαίσιο για μια συμφωνία οικονομικής εταιρικής σχέσης, υπεγράφη στο Λονδίνο στις 30 Ιουλίου 2009. Η συμφωνία εφαρμόστηκε προσωρινά από το Ανεξάρτητο Κράτος της Παπουασίας-Νέας Γουινέας και τη Δημοκρατία των Φίτζι από τις 20 Δεκεμβρίου 2009 και τις 28 Ιουλίου 2014, αντίστοιχα.
                  
               
                     (2)
                  
                  
                     Το άρθρο 80 της συμφωνίας προβλέπει την προσχώρηση και των άλλων νησιωτικών κρατών του Ειρηνικού. Με τις αποφάσεις (ΕΕ) 2018/1908 (2) και (ΕΕ) 2020/409 (3) το Συμβούλιο ενέκρινε την προσχώρηση του Ανεξάρτητου Κράτους της Σαμόα (Σαμόα) και την προσχώρηση των Νήσων Σολομώντος στη συμφωνία. Η Σαμόα προσχώρησε στη συμφωνία στις 21 Δεκεμβρίου 2018 και την εφάρμοσε προσωρινά από τις 31 Δεκεμβρίου 2018.Οι Νήσοι Σολομώντος προσχώρησαν στη συμφωνία στις 7 Μαΐου 2020 και την εφάρμοσαν προσωρινά από τις 17 Μαΐου 2020.
                  
               
                     (3)
                  
                  
                     Μετά τις προσχωρήσεις της Σαμόα και των Νήσων Σολομώντος, είναι αναγκαίο να τροποποιηθεί το παράρτημα II της συμφωνίας, προκειμένου να προστεθούν στο εν λόγω παράρτημα οι προσφορές που υπέβαλαν οι εν λόγω χώρες για πρόσβαση στην αγορά.
                  
               
                     (4)
                  
                  
                     Το άρθρο 68 της συμφωνίας θεσπίζει επιτροπή εμπορίου η οποία ασχολείται με όλα τα ζητήματα που είναι αναγκαία για την εφαρμογή της.
                  
               
                     (5)
                  
                  
                     Με την απόφαση (ΕΕ) 2019/1707 (4), το Συμβούλιο καθόρισε τη θέση που πρέπει να ληφθεί εξ ονόματος της Ένωσης στο πλαίσιο της επιτροπής εμπορίου όσον αφορά τις εν λόγω τροποποιήσεις. Κατά την έβδομη συνεδρίασή της, που έλαβε χώρα στις 3 και 4 Οκτωβρίου 2019, η επιτροπή εμπορίου της ΣΟΕΣ εξέδωσε σύσταση προς τα μέρη της συμφωνίας, με την οποία συνέστησε την τροποποίηση της συμφωνίας προκειμένου να ληφθεί υπόψη η προσχώρηση του της Σαμόα και οι μελλοντικές προσχωρήσεις άλλων νησιωτικών κρατών του Ειρηνικού.
                  
               
                     (6)
                  
                  
                     Το άρθρο 13 της συμφωνίας προβλέπει ότι η επιτροπή εμπορίου μπορεί, με συμφωνία, να τροποποιήσει το παράρτημα II με οποιονδήποτε τρόπο κρίνει κατάλληλο. Συνεπώς, κατά την όγδοη συνεδρίασή της, η επιτροπή εμπορίου θα είναι σε θέση να προβεί στην εν λόγω τεχνική τροποποίηση της συμφωνίας προκειμένου να ληφθεί υπόψη η προσχώρηση της Σαμόα και των Νήσων Σολομώντος.
                  
               
                     (7)
                  
                  
                     Η Ένωση θα πρέπει να καθορίσει τη θέση που πρέπει να ληφθεί στο πλαίσιο της όγδοης συνεδρίασης της επιτροπής εμπορίου όσον αφορά την προτεινόμενη τροποποίηση.
                  
               
                     (8)
                  
                  
                     Επομένως, η θέση της Ένωσης στο πλαίσιο της όγδοης συνεδρίασης της επιτροπής εμπορίου θα πρέπει να βασιστεί στο σχέδιο απόφασης της επιτροπής εμπορίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της όγδοης συνεδρίασης της επιτροπής εμπορίου όσον αφορά τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, ώστε να ληφθεί υπόψη η προσχώρηση του Ανεξάρτητου Κράτους της Σαμόα και των Νήσων Σολομώντος, βασίζεται στο σχέδιο απόφασης της επιτροπής εμπορίου (5).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 7 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 272 της 16.10.2009, σ. 2.
         
            (2)  Απόφαση (ΕΕ) 2018/1908 του Συμβουλίου, της 6ης Δεκεμβρίου 2018, για την προσχώρηση της Σαμόα στην ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 333 της 28.12.2018, σ. 1).
         
            (3)  Απόφαση (ΕΕ) 2020/409 του Συμβουλίου, της 17ης Φεβρουαρίου 2020, για την προσχώρηση των Νήσων Σολομώντος στην ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 85 της 20.3.2020, σ. 1).
         
            (4)  Απόφαση (ΕΕ) 2019/1707 του Συμβουλίου, της 17ης Ιουνίου 2019, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που έχει συσταθεί βάσει της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά σύσταση για ορισμένες τροποποιήσεις που πρέπει να πραγματοποιηθούν στην εν λόγω συμφωνία ώστε να ληφθούν υπόψη η προσχώρηση της Σαμόα και οι μελλοντικές προσχωρήσεις άλλων νησιωτικών κρατών του Ειρηνικού (ΕΕ L 260 της 11.10.2019, σ. 45.)
         
            (5)  Βλέπε το έγγραφο ST 11630/20 στη διεύθυνση http://register.consilium.europa.eu.